Konfrontasyen Indonesia–Malaysia

Konfrontasyen Indonesia–Malaysia tauka konfrontasyen Borneo (dikelala enggau nama  di Indonesia, Malaysia enggau Singapura) iya nya konflik besenyata ari taun 1963 ngagai 1966 ti bepun ari Indonesia ti mantah pengawa numbuhka menua Malaysia ari Federasyen Malaya. Pengudah presiden Indonesia Sukarno dibuai ari penuduk iya dalam taun 1966, penyarut nya tembu enggau likun.

Pengaga Malaysia ari gempung menua Federasyen Malaya (diatu Semenanjung Malaysia), Singapura enggau koloni Mahkota British Borneo Utara enggau Sarawak (begulai dikelala enggau nama Borneo British, diatu Malaysia Timur) dalam bulan September 1963.  Pemungkal ke amat penting ba konflik nya nyengkaum polisi Indonesia ke bekonfrontasyen ngelaban Guinea Baru Belanda ari bulan Mac ngagai Ogos 1962 enggau pengawa pemantah ba Brunei ke disukung Indonesia dalam bulan Disember 1962. Malaysia bisi sukung soldadu terus ari United Kingdom, Australia, enggau New Zealand. Indonesia bisi sukung enda terus ari USSR enggau China, lalu enggau nya nyadika penyarut tu siti ari episod Perang Dingin di Asia.

Penyarut nya nyadi perang ke enda dipadah lalu mayuh pengawa nya nyadi ba kandang endur garis entara menua Indonesia enggau Malaysia Timur ba pulau Borneo (ke dikelala enggau nama Kalimantan di Indonesia). Taja pia Indonesia mega bejalaika pengawa belalai ti kurang intensiti ba Semenanjung Melayu enggau ba Singapura. Konflik nya ditanda enggau perang darat ti ditagang sereta kediri, ti ditetapka dalam taktik brinkmanship tikas baruh. Perang selalu iya dipejalaika operasyen pemesai kompeni - tauka platun ba sepiak-sepiak garis entara menua. Kimpin Indonesia ti nyerungkai menua Borneo nya nguji deka nguna baka ni Sabah enggau Sarawak ti mayuh macham bansa enggau pengarap enti dibandingka enggau menua Malaya enggau Singapura, enggau tuju deka nagang perambu menua Malaysia.

Menua kampung Borneo enggau nadai jalai alun ke meraka garis entara menua Indonesia–Malaysia ngujungka kededua soldadu Indonesia enggau Komanwel bejalaika pengawa matau kaki ke panjai. Kededua piak bepanggai ba operasyen infantri lempung enggau pengangkut langit, taja pan soldadu Komanwel ngasaika pengelebih ngena bilun engkabang ke manah agi sereta bekal baru ngagai palan operasyen ke mua. Sungai mega dikena nyadika chara pengangkut enggau nyeresap. Taja pan operasyen beperang tebal agi dipejalaika sedadu darat, tang soldadu langit bejalaika tanggungpengawa sukung ti beguna amat lalu soldadu tasik nentuka pengelikun ba tisi tasik. British nyendiaka mayuh pengawa ngetanka diri, taja pan soldadu Malaysia majak nambahka pemeri sida, lalu bisi pemeri ari sesiti maya ngagai sesiti maya ari so;dadu Australia enggau New Zealand dalam Rizab Strategik Timur Jauh ti digempung ti bepalan maya nya di Semenanjung Malaysia enggau Singapura.

Keterubah iya, serang Indonesia ngagai Malaysia Timur bepanggai bendar ba raban voluntia ba endur nya ti dilatih Soldadu Indonesia. Nyau kelama, raban penyelawai nya nyadi teratur agi enggau nyengkaum komponen ke lebih substansial ari raban soldadu Indonesia. Dikena nagang sereta ngachau kimpin penyelawai Indonesia ti majak nambah, British nimbal dalam taun 1964 enggau ngepunka operasyen belalai sida empu ngagai menua Kalimantan Indonesia ngena nama kod Operasyen Claret. Beserimbai enggau Sukarno madahka ‘taun pengidup ti jai’ enggau penyarut bansa 1964 di Singapura, Indonesia ngepunka kimpin operasyen ti dikerembaika ngagai Semenanjung Malaysia kena 17 Ogos 1964, taja pan nadai pemujur soldadu. Pengawa numbuhka soldadu Indonesia ba garis entara menua Kalimantan dalam bulan Disember 1964 meda UK ngereja sedadu ke signifikan ari Perintah Strategik Soldadu Darat ke bepalan ba UK. Australia enggau New Zealand nganjung soldadu perang roulement ari Semenanjung Malaysia ke Kalimantan dalam taun 1965-66. Penyarut nya berengkah surut berindik ari pengawa rampas kuasa bulan Oktober 1965 enggau Sukarno lenyau kuasa ngagai Jeneral Suharto. Siti renggat berunding likun ti berat entara kededua piak berengkah dalam bulan Mei 1966, lalu sempekat pengelikun kepenudi disain kena 11 Ogos 1966 enggau Indonesia ngaku menua Malaysia enggau formal.

Nota

Kereban sanding